《西湖游什四首 其一》
明代·何吾驺

不见西湖二十年，重来还似剡溪船。新添绿柳苏堤月，半幅孤亭鄂庙烟。

箫鼓送残都逝水，豪华如梦又前川。扁舟岂必功成后，乞得閒身也自仙。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。